ไฟแนนซ์ทูเดย์
...นายเซเว่น.
20 ส.ค. 2554

...นายเซเว่น.
...กรณ์ จาติกวณิช รมว.คลัง นำทัพใหญ่ช่วยนายกฯ อภิสิทธิ์ เวชชาชีวะ เพื่อนรักตั้งแต่สมัยวัยเรียน แก้ไขปัญหาน้ำท่วม ตั้งแต่เปิดวงเงินให้จังหวัดเบิกจ่ายแก้ปัญหาได้ถึงจังหวัดละ 250 ล้านบาท 
นอกจากนี้ ยังให้ 3 แบงก์รัฐรากหญ้า ทั้งธนาคารเพื่อการเกษตรและสหกรณ์การเกษตร (ธ.ก.ส.) ธนาคารออมสิน และธนาคารอาคารสงเคราะห์ (ธอส.) งดต้นเว้นดอกเบี้ยสำหรับลูกค้าที่ได้รับความเสียหาย นอกจากนี้ยังให้กรมธนารักษ์เว้นค่าเช่าที่ราชพัสดุสำหรับผู้ที่ได้รับความเดือดร้อนอีกแรง เยี่ยมจริง...
...การจัดขบวนทัพคลังใหม่ของ รมว.คลัง เริ่มเข้าที่ลงตัว ตั้งแต่เข้าทำงานไม่กี่วัน ทุกคนก็โชว์ผลงานได้เข้าตา ไม่ว่าจะเป็น อารีพงศ์ ภู่ชอุ่ม ปลัดกระทรวงการคลัง ที่ผลักดันมาตรการบรรเทาค่าเงินบาทแข็งได้ออกมาเป็นกอบเป็นกำ
...ขณะที่ สาธิต รังคสิริ อธิบดีกรมสรรพากร ก็เป็นกำลังเสริมสำคัญในการออกมาตรการบรรเทาการแข็งค่าเงินบาท ทั้งให้เลิกการยกเว้นการเก็บภาษีดอกเบี้ยพันธบัตรของนักลงทุนต่างชาติ และเตรียมชงมาตรการภาษีหักค่าเสื่อม 100% กระตุ้นการลงทุนใหม่ แม้ว่าต้องเสียภาษีเป็นหมื่นล้านบาทก็ตาม
นอกจากนี้ กรมสรรพากรยังมีคิวออกมาตรการเว้นการเก็บภาษีการอ่าน ภาษีโลกร้อน และภาษีคนพิการ เข้าคณะรัฐมนตรีในอีกไม่ช้า
...ด้าน นริศ ชัยสูตร ผู้อำนวยการสำนักงานเศรษฐกิจการคลัง (สศค.) ที่ รมว.คลัง ส่งกลับมานั่งในตำแหน่งนี้รอบสอง ก็ไม่สร้างความผิดหวัง จัดงานสัมมนาครบรอบ 49 ปีของ สศค. ตั้งเวทีเชิญทั้งต่างชาติและไทยมาร่วมงาน ถือโอกาสให้ รมว.คลัง ได้ขึ้นชี้แจงมาตรการเศรษฐกิจให้นักลงทุนได้เข้าใจเศรษฐกิจไทยทะลุปรุโปร่งมากขึ้น
...สำหรับผู้บริหารคลังคนอื่นๆ ที่ไม่ได้เอ่ยชื่อก็ใช่ว่าจะอยู่เฉย ทุกคนตอนนี้งานหนัก วางยุทธศาสตร์ขององค์กรเพื่อสนับสนุนยุทธศาสตร์การบริหารเศรษฐกิจของประเทศในอีก 5 ปีข้างหน้า โดยมีโจทย์สำคัญต้องทำงบสมดุลให้ได้ภายใน 5 ปี โดยในวันที่ 13 พ.ย. 2553 รมว.คลัง และผู้บริหารระดับสูงทั้งหมดจะมีการสัมมนาระดมแผนยุทธศาสตร์ครั้งใหญ่ที่พัทยา
...เบื้องหลังของงานสัมมนาต้องยกเครดิตให้ นรวัฒน์ โชติกุล ที่ รมว.คลัง ดันขึ้นไปนั่งตำแหน่งผู้อำนวยการสำนักงานบริหารกลางที่เป็นพ่อบ้านของกระทรวง ทำให้งานการจัดการต่างๆ ของกระทรวงลื่นไหลมีประสิทธิภาพมากขึ้น